b'\n_START_ARTICLE_\nThomas Bach\n_START_SECTION_\nUtdannelse og yrkeskarriere\n_START_PARAGRAPH_\nThomas Bach studerte fra 1973 til 1979 jus og politikk ved universitetet i W\xc3\xbcrzburg. Han ble dr. juris i 1983. _NEWLINE_I 1985 ble Bach direkt\xc3\xb8r for internasjonale forbindelser i Adidas og var dessuten r\xc3\xa5dgiver i Tysklands ministerium for n\xc3\xa6ringsliv og teknologi. Han var r\xc3\xa5dgiver for Siemens i perioden 2000 til 2008._NEWLINE_Thomas Bach er styreleder i Michael Weinig AG, en produsent av maskiner for treindustrien. Han er president i Ghorfa Arab-German Chamber of Commerce and Industry e.V. et tysk-arabisk handelskammer. _NEWLINE_I tillegg til sitt morsm\xc3\xa5l tysk, taler Bach flytende fransk, engelsk og spansk.\n_START_SECTION_\nIdrettslig karriere\n_START_PARAGRAPH_\nThomas Bach var aktiv som florettfekter i 1970-\xc3\xa5rene. Han vant i 1971 bronsemedaljen i juniorverdensmesterskapet og to \xc3\xa5r senere fikk han s\xc3\xb8lvmedalje i lagkonkurransen. I de olympiske sommerleker i 1976 ble Thomas Bach gullvinner i lagkonkurransen og samme \xc3\xa5r ogs\xc3\xa5 verdensmester i lagkonkurransen. I verdensmesterskapet 1977 forsvarte han med laget verdensmestertittelen. Han ble i 1978 individuell tysk florettmester og vant europacupen i lagkonkurransen for florett. I 1979 fikk han bronsemedalje i lagkonkurransen i verdensmesterskapet i Melbourne.\n_START_SECTION_\nKarriere som idrettsleder\n_START_PARAGRAPH_\nThomas Bach har v\xc3\xa6rt tillitsvalgt for de tyske idrettsut\xc3\xb8verne og var tillitsvalgt for de aktive idrettsut\xc3\xb8verne p\xc3\xa5 den ellevte olympiske kongressen i Baden-Baden i 1981. Han var styremedlem i organisasjonskomiteen for verdensmesterskapet i fotball i Tyskland 2006 og leder av styret for verdensmesterskapet i fotball for kvinner i Tyskland 2011. Han var blant stifterne av Deutscher Olympischer Sportbund (DOSB) i 2006._NEWLINE_Bach var medlem av IOKs styre fra 1996 til 2000, visepresident i perioden 2000 til 2004 og gjenvalgt som visepresident i perioden 2006 til 2013. Han ble valgt som leder av IOK i 2013 for en periode p\xc3\xa5 \xc3\xa5tte \xc3\xa5r.'